MUTU 113
Ivyo Tikusambira ku Ntharika ya Matalente
YESU WAKAYOWOYA NTHARIKA YA MATALENTE
Yesu wakaŵa wachali na ŵapositole ŵake ŵanayi pa Phiri la Maolive, ndipo wakaŵaphalira ntharika yinyake. Apo wakaŵa ku Yeriko, mazuŵa ghachoko waka kumasinda, wakayowoya ntharika ya mamina kuti waŵawovwire kumanya kuti Ufumu wizenge kunthazi. Ntharika iyo wakayowoya sono yikaŵa na vinthu vyakuyana waka. Apa Yesu wakalutiliranga kuzgora fumbo ilo wakafumbika la kuŵapo kwake na la umaliro wa charu. Ntharika iyi yikulongora kuti ŵasambiri ŵakwenera kukoleska ivyo wali kuŵaŵikizga.
Yesu wakati: “Ufumu uli nga ni munthu uyo wakaŵa pafupi kuluta ku charu chinyake, ndipo wakachema ŵazga ŵake na kuŵaŵikizga vinthu vyake.” (Mateyu 25:14) Pakuti Yesu wakajiyaniskapo kale na munthu uyo wakaluta ku charu chinyake kuti “wakimikike kuŵa fumu,” ŵapositole ŵakamanya luŵiro kuti “munthu” uyo wakuyowoyeka mu ntharika iyi ni Yesu.—Luka 19:12.
Pambere munthu uyo wakuyowoyeka mu ntharika iyi wandanyamuke, wakapeleka vinthu vyake vyakuzirwa ku ŵazga ŵake. Mu vyaka vitatu na hafu ivyo Yesu wakateŵetera pano pasi, wakaŵikapo mtima kupharazga makani ghawemi gha Ufumu wa Chiuta, ndipo wakasambizga ŵasambiri ŵake mulimo uwu. Sono iyo wakaŵa pafupi kuluta, ndipo wakaŵa na chigomezgo kuti ŵasambiri ŵalutilirenge kuchita vinthu ivyo wakaŵasambizga.—Mateyu 10:7; Luka 10:1, 8, 9; yaniskani na Yohane 4:38; 14:12.
Kuyana na ntharika iyi, kasi munthu yura wakagaŵa wuli vinthu vyake? Yesu wakati: “Kwa yumoza wakapeleka matalente ghankhondi, kwa munyake ghaŵiri, kwa munyakeso limoza, waliyose kuyana na maluso ghake, ndipo wakaluta ku charu chinyake.” (Mateyu 25:15) Kasi ŵazga ŵara ŵakachita vichi na ivyo wakaŵasungiska? Kasi ŵakalimbikira kuti ŵafiske ivyo fumu yawo yikakhumbanga? Yesu wakaphalira ŵapositole kuti:
“Nyengo yeneyiyo, uyo wakapokera matalente ghankhondi wakaluta na kuchitira malonda ndipo wakasangirapo ghanyake ghankhondi. Uyo wakapokera ghaŵiri wakasangirapo ghanyake ghaŵiri. Kweni uyo wakapokera limoza wakaluta kukajima pasi na kubisa ndalama ya fumu yake.” (Mateyu 25:16-18) Kasi chikachitika ntchivichi fumu yira yikati yawerako?
Yesu wakalutizga kuti: “Nyengo yitali yikati yajumphapo, fumu ya ŵazga ŵara yikiza na kupenderana nawo ndalama.” (Mateyu 25:19) Ŵazga ŵaŵiri ŵakachita ivyo ŵangafiska, “kuyana na maluso” ghawo. Muzga waliyose wakalimbikira na kutokatoka kuti wasange chandulo na ivyo fumu yawo yikaŵasungiska. Uyo wakapokera matalente ghankhondi wakasangiraposo ghankhondi. Uyo wakapokera ghaŵiri nayo wakasangirapo ghaŵiri. (Nyengo yira, kuti munthu wasange talente limoza wakagwiranga ntchito vyaka 19.) Fumu yira yikaŵawonga ŵazga ŵara, yikati: “Wachita makora, muzga muwemi na wakugomezgeka. Ukaŵa wakugomezgeka pa vinthu vichoko. Nikwimikenge pa vinthu vinandi. Njira mu chimwemwe cha fumu yako.”—Mateyu 25:21.
Kweni uyo wakapokera talente limoza wakachita vyawaka. Iyo wakati: “Fumu, nkhamanya kuti ndimwe munthu wakusuzga, mukuvuna apo mukaseŵa chara na kuwunjika apo mukawuluska chara. Ntheura nkhawopa ndipo nkhaluta na kubisa talente linu pasi. Enani, pokani icho ntchinu.” (Mateyu 25:24, 25) Wakatondeka na kuŵika ndalama yira ku banki mwakuti fumu yake yisangirepo yapachanya. Wakakana kuchita ivyo fumu yake yikakhumbanga.
Mphake kuti fumu yake yikamuchema kuti “muzga muheni na mukata.” Fumu yira yikapoka talente ilo wakaŵa nalo, yikalipeleka kwa uyo wakaŵa wakunozgeka kulimbikira kuchita malonda. Penepapo fumu yikati: “Waliyose uyo wali navyo, wazamupika vinandi, ndipo wazamuŵa na vinandi chomene. Kweni uyo walije, wazamupokeka nanga ni icho wali nacho.”—Mateyu 25:26, 29.
Ŵasambiri ŵakaŵa na vinandi vyakuti ŵaghanaghanirepo, nanga ni ivyo vikayowoyeka mu ntharika iyi. Ŵakamanya kuti mulimo wa kuzgora ŵanthu kuŵa ŵasambiri uwo Yesu wakaŵaŵikizganga ukaŵa wakuzirwa chomene. Ndipo wakakhumbanga kuti ŵalimbikirenge kuti mulimo uwu uchitike. Yesu wakang’anamuranga kuti wose ŵachitenge mwakuyana yayi mulimo wa kupharazga uwo wakaŵatuma. Nga umo wakayowoyera mu ntharika, waliyose wakwenera kuchita ivyo wangafiska “kuyana na maluso ghake.” Kweni usange munyake ni “mukata” ndipo wakutondeka kuchita mwakukwana ivyo Fumu yake yikukhumba, Yesu wangazakakondwa nayo yayi.
Kweni ŵapositole ŵakwenera kuti ŵakakondwa chomene ŵakati ŵapulika mazgu ghakuti: “Waliyose uyo wali navyo, wazamupika vinandi.”
Manyani Vinandi
Chifukwa wuli Ŵakaboni ŵa Yehova Ŵakupharazga Nyumba na Nyumba?
Manyani ivyo Yesu wakaphalira ŵasambiri ŵake kuti ŵachitenge.
Kasi Ntharika ya Matalente Yikutisambizga Vichi?
Nkhani iyi yikutovwira kuti tipulikiske makora ivyo ntharika ya matalente yikung’anamura.
cjk_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn